Paavo Leinosen maalaama Ilmestyskirjan 6. luvussa mainittu symbolistinen nälkäajan tumma ratsu Lapuan tuomiokirkossa, jonka katto- ja lasimaalaukset ovat Leinosen tekemiä.
**Paavo Leinonen** (12. toukokuuta 1894, Vaala – 13. kesäkuuta 1964, Oulu) oli suomalainen taidemaalari. Vaalan Säräisniemen kylästä syntyisin ollut Leinonen opiskeli Taideteollisessa keskuskoulussa, jossa perehtyi erityisesti koristemaalaukseen, vuosina 1914–1917 ja Suomen Taideyhdistyksen piirustuskoulussa vuonna 1917. Leinonen debytoi taiteilijana Helsingissä vuonna 1917.

Nuoruudessaan Leinonen kuului Tyko Sallisen ympärille muodostuneeseen ekspressionistiseen Marraskuun ryhmään. Marraskuun villeihin kuuluneiden taiteilijoiden lisäksi Leinonen oli myös kirjailija Joel Lehtosen läheinen ystävä.

Elämä ja ura
------------

Leinonen työskenteli 30 vuoden aikana yli 20 kirkollisessa kohteessa ja häntä pidettiin erityisesti hiljaisen harmonian mestarina. Hänen tuotantoaan on muun muassa Taulumäen ja Säynätsalon kirkoissa Jyväskylässä, Lapuan tuomiokirkossa, Vihdin, Sääksmäen, Akaan ja Kestilän kirkoissa, Savonlinnan tuomiokirkossa, Kuortaneen, Töölön, Saarijärven ja Kärkölän kirkoissa, Kuusamon Pyhän Ristin kirkossa, Oulun tuomiokirkossa, Tuiran kirkossa Oulussa ja myös Oulun Hintan seurakuntakodin iso alttariseinämaalaus on Leinoselta tilattu työ.

Kirkollisten kohteiden lisäksi Leinosen teoksia löytyy muun muassa Aineen taidemuseon, Kemin taidemuseon ja Ateneumin kokoelmista ja hänen luonnoksiaan ja esineistöään on esillä Säräisniemen kotiseutumuseossa yhdessä hänen sukulaisensa ja ystävänsä taidemaalari ja taidegraafikko Olli Seppäsen luonnoksien ja esineistön kanssa. Erityisesti Oulun taidemuseolla on huomattava kokoelma Leinosen teoksia eri vuosikymmeniltä.

Leinonen sai valtion taiteilijaeläkkeen vuonna 1959. Vanhoilla päivillään hän osallistui vielä vuonna 1962 Joulukuun ryhmän ns. "villien" taiteilijoiden protestinäyttelyyn, josta tuli Leinosen viimeinen näyttely. Viimeiset vuodet hän asui Hiirosen vanhainkodissa Oulussa.

Julkisia teoksia ja töitä
-------------------------

* Hangon kaupungintalon koristemaalaukset Antti Salmenlinnan kanssa, 1926
* Ellen Thesleffin avustajana yhdessä Göran Hongellin kanssa Suomen taiteilijaseuran tilojen seinämaalauksin teossa Helsingin taidehallissa, 1934
* Brysselin maailmannäyttelyn Suomen paviljongin koristemaalaukset yhdessä Göran Hongellin kanssa, 1935
* Juseliuksen mausoleumin keskihallin kupolin koristemaalaukset Oskari Niemen kanssa sekä kuorikappelin maalausten entisöinti pääosin yksin, 1938
* Lasimaalaukset New Yorkin maailmannäyttelyn Suomen paviljonkiin yhdessä taiteilija Anton Lindforssin ja arkkitehti Elsi Borgin kanssa, 1939
* *Merikoski*, öljyvärimaalaus, Oulun kaupungintalo, 1939
* *Tervamiesten lähtö*, öljyvärimaalaus, Vaalan kunnantalo, 1957
* *Tervahovi*, öljyvärimaalaus, Oulun Postisäästöpankki, 1960 (Nykyään Oulun Suomalaisen klubin kokoelmissa)

### Valokuvia julkisista töistä

*Ilmestyskirjan ratsastajat*Ilmestyskirjan ensimmäinen ratsastaja.Ilmestyskirjan toinen ratsastaja.Ilmestyskirjan kolmas ratsastaja.Ilmestyskirjan neljäs ratsastaja.Leinosen maalaukset Lapuan tuomiokirkon pendentiiveissä ovat vuodelta 1927 ja esittävät neljää Ilmestyskirjan ratsastajajaa.

Kirjallisuutta
--------------

* Junttila, Marja: *Paavo Leinonen 1894–1964*. Oulu: Oulun taidemuseo, 1994. ISBN 951-923-443-8.

Lähteet
-------

1. 1 2 3 4 5 6 7 8  Marja Junttila: *Paavo Leinonen 1894-1964*. Oulun taidemuseon julkaisuja 25, 1994. ISBN 951-9234-43-8.
2. ↑  Leinonen, Paavo *Kuvataiteilijamatrikkeli*. Suomen Taiteilijaseura. Viitattu 30.9.2021.
3. ↑  Minttu Eerikäinen: Joel Lehtosen lintukoto *mikaeli.mikkeliamk.fi*.  2002. Savonlinnan OKL/Nettiradio Mikaeli.  Arkistoitu 22.4.2008. Viitattu 3.5.2008.
4. ↑  *Ateneumin taidekokoelmat. Luettelo 1948*. Frenckellin Kirjapaino Osakeyhtiö, 1948.
5. ↑  Säräisniemen kotiseutumuseo Vaalan kunta. Viitattu 15.4.2008.
6. ↑  Virpi Hauru ja Helka Ketonen: Valtakunnallinen taidekokoelmaprojekti. Väliraportti  1.12.2003. Valtion taidemuseo, Taidemuseoalan kehittämisyksikkö KEHYS.  Arkistoitu 10.6.2007. Viitattu 26.10.2008.
7. ↑  Eeli Aalto: 100 kuvaa Oulusta *ouka.fi*.  Arkistoitu 7.2.2005. Viitattu 3.5.2008.

Aiheesta muualla
----------------

* Paavo Leinonen Finnica-sivustolla (Arkistoitu – Internet Archive)
* Paavo Leinosen Kestilän kirkkoon maalaama alttaritaulu *Kristus ristillä* (1946) (Arkistoitu – Internet Archive)
* Paavo Leinosen Savonlinnan tuomiokirkkoon maalaama triptyykkialttaritaulu *Jeesus Getsemanessa* (1949) (Arkistoitu – Internet Archive)
* Paavo Leinosen tekemä näyttelyjuliste (1931) Julistemuseon sivuilla
* Paavo Leinonen Eeli Aallon kuvaamana vuonna 1963 (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |